Rietumu banka

Darbība īsumā

Rietumu Banka ilgus gadus ir bijusi viena no vadošajām bankām Latvijā un pēc 2018. gada pirmā kvartāla datiem ir piektā lielākā banka Latvijā pēc aktīvu apjoma. Bankas darbība ir vērsta galvenokārt uz uzņēmumu un turīgu privātpersonu apkalpošanu.
Tradicionāli būtiska Rietumu Bankas darbības daļa bija fokusēta uz ārvalstu tirgiem, taču 2018. gadā banka ir uzsākusi sava biznesa modeļa transformāciju, par galveno sava biznesa ģeogrāfiju nosakot Latviju, citas Baltijas, Eiropas Savienības un OECD valstis.
2018. gada pirmajā pusē būtiski mainījās klientu riska izvērtēšanas prasības. Rietumu Banka savas biznesa transformācijas ietvaros ir pieņēmusi lēmumu izbeigt attiecības ar paaugstināta riska klientiem jeb tā saucamajiem “čaulas uzņēmumiem” atbilstoši 2018. gada pavasarī Latvijā pieņemtajām prasībām attiecībā uz “čaulas uzņēmumu” klasifikāciju. Rietumu Banka šo procesu ir veiksmīgi īstenojusi un noris bankas jaunā biznesa modeļa īstenošana.
Rietumu Bankas jaunā biznesa modeļa galvenais uzsvars ir uzņēmumu apkalpošana, kreditēšana, tostarp individuāli izstrādātu kreditēšanas un investīciju projektu īstenošana. Būtisks bankas darbības elements ir tehnoloģiju attīstība un iesaiste fintech nozares attīstībā, sadarbojoties un finansējot finanšu tehnoloģiju uzņēmumus. Cits aktīvas attīstības virziens ir nekustamā īpašuma projektu kreditēšana, gan dzīvojamo māju, gan komercplatību segmentos. Tāpat banka aktīvi iesaistās pārrobežu un tirdzniecības finansēšanas projektos, palīdzot Latvijas un Baltijas uzņēmumu darbības ekspansijā ārvalstīs. Banka vienlaikus saglabā arī veiksmīgu turīgu privātpersonu apkalpošanas virzienu.
Rietumu Bankas biznesa modeļa veiksmīga transformācija izpelnījās arī Latvijas Finanšu Ministres Danas Reiznieces-Ozolas un ASV Finanšu ministrijas augsta ranga pārstāvja atzinību.
Pēdējos gados banka aktīvi attīsta arī e-komercijas jomā strādājošo uzņēmumu apkalpošanu. Kopš 2012. gada banka organizē starptautisko e-komercijas konferenci «eCom21». Ik gadus konferenci apmeklē simtiem dalībnieku no Baltijas reģiona, Centrālās, Austrumu un Rietumu Eiropas, NVS, Āzijas un citiem pasaules reģioniem.

Dibināšana un darbības sākums

Rietumu banka nodibināta 1992. gadā un reģistrēta Latvijas Republikas Uzņēmumu reģistrā.
1995. gadā tā kļuva par piekto lielāko banku Latvijā pēc aktīvu apjoma. Tajā pašā gadā tika sākta reģionālo informācijas centru tīkla attīstība pilsētās NVS un Baltijas reģionā. 1996. gadā Rietumu Banka sāka piedāvāt saviem klientiem dažādas trasta programmas, kas vēlāk ieņēma svarīgu lomu bankas attīstības stratēģijā. 1997. gadā Rietumu Bankas prezidenta amatā stājās Maikls Borks, kurš iepriekš piecus gadus bija strādājis par Latvijas Bankas prezidenta konsultantu programmas Phare ietvaros. 1998. gadā banka atvēra vairākas jaunas filiāles un turpina attīstīt Corporate Banking virzienu, kas 1999. gadā ļāva Rietumu Bankai ieņemt līderpozīcijas korporatīvo klientu apkalpošanā Latvijā. 1999. gadā Rietumu Banka sāka pieņemt noguldījumus eiro valūtā.

Izaugsmes gadi

2001. gadā Rietumu Banka nopirka 100% Saules Bankas akciju, iekļūstot pirmajā piecniekā Latvijas komercbanku reitingā. 2001. gada beigās un 2002. gadā Rietumu Banka emitēja jaunas, ekskluzīvas platīna kredītkartes Eurocard/MasterCard Platinum un VISA Platinum. 2003. gadā par vienu no prioritārajiem bankas attīstības virzieniem kļuva uzņēmējdarbības kreditēšana. 2004. gadā banka emitēja VISA čipkartes un pilnībā pārgāja uz vienotu kontu numerācijas sistēmu ES valstīs — IBAN (International Bank Account Number). Rietumu Banka iegādājās Krievijas brokeru uzņēmumu Eco Save un nodibināja jaunu investīciju uzņēmumu RB Investment.
2005. gadā 33% akciju nopirka Īrijas pilsonis Dermots Desmonds. Banka uzsāka jauna centrālā biroja Rietumu Capital Centre celtniecību, kā arī emitēja MasterCard un Maestro čipkartes un piedāvāja klientiem jaunu, mūsdienīgu platformu operācijām pasaules valūtas biržā FOREX. 2006. gadā banka saņēma sindicēto kredītu 60 miljonu eiro apmērā, kuru organizēja ERAB, kā arī sindicēto komerckredītu 110 miljonu eiro apmērā no vairāk nekā 20 bankām dažādās pasaules valstīs. Par bankas prezidentu kļuva Aleksandrs Kaļinovskis. 2007. gadā tā atvēra pārstāvniecību Bukarestē un pagarināja akreditāciju pārstāvniecībai Minskā. Banka saņēma vēl vienu sindicēto komerckredītu 120 miljonu eiro apmērā ar termiņu uz trijiem gadiem (sindikāta dalībnieku skaitā ir 19 bankas no dažādām pasaules valstīm).
2008. gadā banka paplašināja darbību NVS valstīs, kļūstot par uzņēmumu grupas WestLeasing līdzīpašnieci Krievijā un Baltkrievijā, kā arī par Ukrainas brokeru uzņēmuma Ощадна компанiя līdzīpašnieci. Bankas meitasuzņēmums RB Asset Management sāka piedāvāt aktīvu pārvaldības pakalpojumus: pašu ieguldījumu fonds, starptautiskā investīciju fonda portfeļi un strukturētas piezīmes. Atvēra bankas jauno centrālo biroju Rietumu Capital Centre.

Attīstība pēc krīzes un 25 gadu jubileja

2009. gadā Rietumu Banka bija vienīgā Latvijas banka, kas finanšu krīzes apstākļos guva peļņu. Rietumu Banka ieviesa jaunu klientu identifikācijas sistēmu Rietumu ID, paplašināja personīgā menedžera servisu visiem klientiem, piedāvājot dažādus tirdzniecības finansēšanas variantus, elastīgus noguldījumu veidus, zelta stieņu un monētu iegādi, ieguldījumu produktus. Tā nomainīja bankas logotipu un korporatīvo stilistiku.
2010. gadā Rietumu Banka piedāvāja klientiem atbalsta programmu uzturēšanās atļauju saņemšanai Latvijā, kas sniedza iespēju brīvi pārvietoties visā Šengenas teritorijā. Par Rietumu Bankas prezidentu kļuva Aleksandrs Pankovs. Par 5% Rietumu Bankas akciju īpašnieku kļuva Honkongas uzņēmējs Barlams Čainrajs (Balram Chainrai).
2011. gadā Rietumu Banka atklāja pārstāvniecību Armēnijas galvaspilsētā Erevānā, sāka piedāvāt saviem korporatīvajiem klientiem pilnu elektroniskās komercijas pakalpojumu klāstu, piedāvāja interneta ekvairinga pakalpojumu sniegšanu saviem korporatīvajiem klientiem uz Eiropas licences bāzes. Tā paplašināja savu kreditēšanas ģeogrāfiju Krievijā un citās NVS valstīs, sniedza klientiem palīdzību eirofondu līdzekļu piesaistīšanā un sāka piedāvāt jaunu pakalpojumu — Art-banking.
2012. gadā Rietumu Banka atvēra bankas partnera pārstāvniecību Šanhajā. Bankas aizbildnībā Rīgā notika pirmā starptautiskā e-komercijas konference "eCom21", kas piesaistīja vairāk nekā 250 tirgus profesionāļu no Krievijas un citām NVS valstīm, kā arī no Eiropas un ASV.
2013. gadā Rietumu Banka prezentēja jauno Platinum klases kredītkarti "Jūrmala". 2014. gadā Rietumu Banka ieviesa virtuālās identifikācijas sistēmu, kas piedāvā ērtu un drošu identifikāciju klientiem, kuri strādā ar banku no mobilajām ierīcēm ar iebūvētā virtuālā digipasa Digipass for Mobile© palīdzību. Banka noslēdza privileģēto akciju ierobežoto emisiju, tās gaitā parakstīja un apmaksāja 13,3 miljonus privileģēto akciju.
2015. gadā Rietumu Banka izveidoja īpašu lietotni viedtālruņiem, kas ļāva bankas klientiem iegūt ērtu attālināto piekļuvi saviem kontiem, izveidoja jaunu internetbankas lietotni iRietumu ierīcēm ar Android platformu (internetbankas lietotne iRietumu pieejama arī Apple Watch lietotājiem), ieguva PCI-DSS sertifikāta 1. līmeni, kas apliecina kartes turētāja datu maksimālu drošību.
2016. gadā banka piedāvāja iespēju automātiski un droši saņemt pieeju strukturētiem datiem par investīciju portfeļiem ar JSON API — Rietumu Broker Link palīdzību. Šī iespēja ietver informācijas saņemšanu par pozīcijām, finanšu instrumentu kustību pa kontiem, kā arī izrakstus. Uzņēmums Rietumu Asset Management (RAM) nāca klajā ar jauniem investīciju produktiem, tostarp investīciju portfeļiem Industry 4.0 un lielajiem investoriem individuālu obligāciju portfeli Target Maturity Bonds.
2017. gadā Rietumu Banka atzīmēja 25 darbības gadu jubileju. Līdztekus šai gadā Rietumu Banka uzsāka sadarbību ar Vācijas vadošo depozītu izvietošanas platformu ZINSPILOT, tādējādi iegūstot piekļuvi Vācijas krājieguldījumu tirgum, kas ir lielākais Eiropā. Rietumu Banka kļuva par pirmo banku Latvijā, kas uzsākusi šādu projektu finanšu tehnoloģiju jomā. Tāpat Rietumu Banka uzsāka sadarbību ar StartinLV asociāciju, kura apvieno vairākus desmitus perspektīvo Latvijas startapu.

Jauni biznesa virzieni

2018. gada pavasarī Latvijas finanšu sektors piedzīvoja būtisku nestabilitāti, ko radīja ASV Finanšu ministrijas Latvijas ABLV Bankai izteiktie pārmetumi par naudas atmazgāšanu. Šo nestabilitāti papildināja korupcijas skandāls finanšu tirgus uzaraudzības institūciju līmenī. Šīs nestabilitātes rezultātā Latvijas finanšu tirgus uzraudzības iestādes un likumdevējs pieņēma virkni lēmumu, kas būtiski ierobežo banku sadarbību ar nerezidentu, it sevišķi paaugstināta riska klientiem.
Šajā laikā Rietumu Banka pieņēma lēmumu būtiski mainīt biznesa modeli un orientēt darbību izteikti uz Latvijas, citu Baltijas un OECD valstu klientu apkalpošanu. Biznesa modeļa transformācijas procesa ietvaros Rietumu Banka pārtrauca sadarbību ar aptuveni 4 000 paaugstināta riska kientiem. Šo darbu augstu novērtēja Latvijas uzraudzības iestādes un ārvalstu partneri.
Šajā laikā notika arī bankas vadības maiņa un jaunā biznesa modeļa īstenošana tika uzticēta ilggadējam Rietumu Bankas vadības pārstāvim Rolfam Fulsam.
Par bankas darbības galveno reģionu kļūst Baltija un citas ES valstis. Rietumu Banka joprojām koncentrējas uz korporatīvo un lielo privāto klientu apkalpošanu. Viens no stratēģijas fokusiem ir uzņēmējdarbības kreditēšana, kas jau neilgā laikā sniedz pozitīvus rezultātus.
Rietumu Banka ir viens no desmit visaugstāk vērtētajiem uzņēmumiem valstī TOP 101 reitingā — ikgadējā uzņēmumu tirgus vērtības pētījumā, ko sadarbībā ar Nasdaq Riga fondu biržu veic finanšu uzņēmums Prudentia.
Rietumu Banka sponsorēja Latvijas izlasi Pasaules hokeja čempionātā, kurā mūsu valsts komanda iekļuva ceturtdaļfinālā.

Akcionāri, padome un valde

Rietumu Bankas lielākie akcionāri 2017. gada nogalē bija Boswell (International) Consulting Limited (33,11 % vienīgais īpašnieks ir Dermots Desmonds), SIA Esterkin Family Investments (33,12 %; vienīgais īpašnieks ir Leonīds Esterkins), SIA Suharenko Family Investments (17,34 %; vienīgais īpašnieks ir Arkādijs Suharenko). Bankas padomes sastāvā ir Leonīds Esterkins, Arkādijs Suharenko, Brendans Mērfijs, Dermots Desmonds un Valentīns Bļugers.
Kopš 2018. gada Rietumu Bankas valdes priekšsēdētājs ir Rolfs Fulss, kurš ir bijis viens no bankas vadošajiem top menedžeriem pēdējo 20 gadu laikā. Pirms kļūt par valdes priekšsēdētaju, Rolfs Fulss bankā uzraudzīja finanšu plānošanas un kontroles jautājumus, tehnoloģiju attīstību, korespondentu attiecības, resursu pārvaldi, kā arī vairākas jomas, kas saistītas ar klientu apkalpošanu — tādas kā kreditēšana un brīvo līdzekļu pārvaldīšana. Tāpat Rietumu Bankas valdē strādā Ruslans Stecjuks (valdes priekšsēdētāja vietnieks), Iļja Suharenko (valdes priekšsēdētāja vietnieks) un Jeļena Buraja (valdes locekle).

Darbības rādītāji

Rietumu Bankas peļņa 2018. gada pirmajā ceturksnī bija 15,7 miljoni eiro, bet aktīvu kopsumma bija 2,14 miljardi eiro. Rietumu Banka šajā periodā bija otrā pelnošākā banka Latvijā. Atdeves uz kapitālu rādītājs bija 13,58%, bet atdeve uz aktīviem — 2,35%.
Rietumu Bankas peļņa 2017. gadā pēc nodokļiem bija 33 miljoni EUR (2016. gadā: 80 miljoni EUR). Dividenžu izmaksai parasto un priviliģēto akciju īpašniekiem tika novirzīti kopumā 12.7 miljoni eiro. Priviliģēto akciju ienesīgums sastādīja 5% gadā.
2017. gada 31. decembrī bankas aktīvu apjoms bija 3 miljardi EUR.
2018. gadā novērotais aktīvu apjoma samazinājums atspoguļo Rietumu Bankas biznesa modeļa transformāciju, pārtraucot sadarbību ar būtisku daļu paaugstinātā riska klientu.

Pretrunīgi notikumi

2017. gada 6. jūlijā Rietumu Bankai naudas atmazgāšanas France Offshore lietā Parīzes pirmās instances tiesa piesprieda 80 miljonu eiro naudassodu. Bankas prezidentam Aleksandram Pankovam piesprieda četru gadu nosacītu cietumsodu, bet bijušajam bankas pārstāvniecības Francijā vadītājam Sergejam Ščukam viena gada nosacītu cietumsodu, nosakot piecu gadu aizliegumu darboties Francijā. Banka tiesas spriedumam nepiekrīt un ir to pārsūdzējusi.

Sasniegumi un apbalvojumi

2004. gadā starptautiskais finanšu žurnāls Global Finance nosauca Rietumu Banku par labāko banku Latvijā valūtas operāciju jomā. 2009. gadā Rietumu Banka pirmoreiz ieguva Russia Wealth Management Awards 2009 balvu nominācijā "Labākā banka, kas NVS valstīs un Baltijā piedāvā bankas privāto apkalpošanu un lielu kapitālieguldījumu pārvaldi Krievijas klientiem". Turpmākajos gados šo prēmiju bankas bija ieguvusi vēl vairākas reizes.
Žurnāls The Banker vēstīja, ka Rietumu Banka ieņem otro vietu visstraujāk augošo Centrālās Eiropas banku reitingā. Žurnāls Business New Europe nosauca Rietumu Banku par labāko banku Latvijā saskaņā ar 2009.—2010. gada pētījumu rezultātiem par banku darbību jaunās Eiropas reģionā. 2013., 2014. un 2015. gadā banka ieguva žurnāla SPEAR’S Russia Wealth Management prēmijas.

Iesaiste sabiedrībā

2007. gadā Rietumu Banka nodibināja Rietumu Bankas Labdarības fondu, kura prioritātes ir atbalsts sociālu problēmu risināšana, bērnu un jauniešu attīstības un labklājības atbalsts, izglītības un zinātnes atbalsts, kā arī iesaiste mākslas un kultūras vērtību saglabāšanā un veicināšanā. Rietumu Bankas Labdarības fonds kopš tā dibināšanas ir atbalstījis un iesaistījies vairāku simtu projektu īstenošanā visā Latvijā, atbilstoši noteiktajām prioritātēm.
Labdarības fondu valdes priekšsēdētāja ir Inga Šīna, bet valdes loceklis ir Sergejs Grodņikovs. Labdarības fonda darbību uzrauga padome, kuras priekšsēdētājs ir Arkādijs Suharenko.
Līdztekus Labdarības fondam, Rietumu Banka tradicionāli atbalsta Latvijas glezniecību, veidojot nozīmīgu Latvijas glezniecības klasiķu kolekciju un organizējot regulāras mākslinieku izstādes Rietumu Capital Centre telpās.
Rietumu Banka un tās fonds ir daudzu kultūras pasākumu atbalstītāja, palīdzot, piemēram, Baltijas Muzikālās Sezonas koncertu sērijas norisei, džeza festivālam World Jazz Festival, starptautiskajiem teātru festivāliem, Latvijas muzejiem un dažādām mākslas izstādēm.
2018. gadā Rietumu Banka bija arī viens no galvenajiem Latvijas hokeja izlases sponsoriem.